РЕШЕНИЕ НА КОМИСИЯТА
от 20 април 2009 година
относно финансовото участие от страна на Общността за компютризиране на ветеринарните процедури, Системата за обявяване на болестите по животните, комуникационни дейности и проучвания и оценки през 2009 г. и относно преките безвъзмездни помощи, отпускани на OIE въз основа на член 168, параграф 1, буква в) от Регламент (ЕО, Евратом) № 2342/2002
(2009/333/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално членове 17 и 20, член 37, параграф 2 и член 37а, параграф 2 от него,
като има предвид, че:
(1)
С Решение 90/424/ЕИО се установяват процедурите за финансовото участие на Общността в определени ветеринарни мерки, по-специално по отношение на информационната политика за опазване на здравето на животните, хуманно отношение към животните и безопасност на храните, техническите и научните мерки и контрола.
(2)
Съгласно член 16 от Решение 90/424/ЕИО Общността трябва да оказва финансова помощ при изработването на информационна политика в областта на опазването на здравето на животните, хуманното отношение към животните и безопасността на храните в продукти от животински произход, включително и при провеждането на необходимите проучвания за подготовката и развитието на законодателството в областта на хуманното отношение към животните.
(3)
Поради това е целесъобразно през 2009 г. Общността да финансира проучванията, анализите на въздействието, оценките и информационната политика в областта на безопасността на храните, опазването на здравето на животните и хуманното отношение към тях и зоотехниката. Следва да се определи максималната сума, която трябва да бъде отпусната за тези дейности.
(4)
Следва да бъде проведено проучване за целесъобразност на цялостния преглед на законодателството на Общността в областта на хуманното отношение към селскостопанските животни и на включването в законодателството на показатели, свързани с хуманното отношение към селскостопанските животни. Освен това следва да се проведе и проучване за анализ на въздействието по отношение на хуманното отношение към животните при транспортиране и умъртвяване на отглеждана в развъдници риба. Тези проучвания ще подкрепят мерките, предвидени в Плана за действие на Общността за защита и хуманно отношение към животните 2006-2010 г. (2)
(5)
Планът за действие на Общността за защита и хуманно отношение към животните 2006-2010 г. предвижда по-специално оценка на напредъка, както и последващо планиране на действията след 2010 г. Поради това е налице необходимост от цялостна оценка на политиката на Общността в областта на хуманното отношение към животните преди 2010 г.
(6)
В Съобщението на Комисията до Европейския парламент, Съвета, Европейския икономически и социален комитет и Комитета на регионите относно нова стратегия на Европейския съюз за здравето на животните (2007-2013 г.), според която „Пo-добре превенция, отколкото лечение“ (3) се предвижда разработването на общ закон на ЕС за здравето на животните и на хармонизирана рамка на ЕС на критериите за поделяне на разходите и отговорността. Във връзка с това следва да се проведе проучване в подкрепа на анализа на въздействието на общия закон на ЕС за здравето на животните и проучване за целесъобразност на прегледа на Решение 90/424/ЕИО.
(7)
Всички проучвания, с изключение на проучването за целесъобразност на прегледа на Решение 90/424/ЕИО, трябва да бъдат предмет на целеви договори по силата на рамковия договор „Оценка, анализ на въздействието и свързани с тях услуги“ позиция 3 (Хранителна верига) на ГД „Здравеопазване и потребители“ (за който бе започната тръжна процедура през 2004 г.). Тези целеви договори трябва да бъдат подписани от Комисията и избрания изпълнител, както е определено в рамковия договор. През 2009 г. трябва да бъде открита тръжна процедура за провеждането на проучване за целесъобразност на прегледа на Решение 90/424/ЕИО.
(8)
В член 37а, параграф 1, буква б) от Решение 90/424/ЕИО се предвижда, че може да бъде отпусната финансова помощ от Общността за компютризиране на ветеринарните процедури, свързани с хостинг, администриране и поддръжка на интегрирани компютризирани ветеринарни системи, включително интерфейс с националните бази данни, където е подходящо. Поради това следва да се отпусне финансова помощ от страна на Общността за хостинг, администриране и поддръжка на интегрираната компютризирана ветеринарна система TRACES (Trade Control and Expert System), въведена с Решение 2003/24/ЕО на Комисията от 30 декември 2002 г. относно разработването на интегрирана компютризирана ветеринарна система (4), за да се гарантират по този начин достъпността, сигурността и обновяването на данните в тази система.
(9)
В член 37, параграф 1 от Решение 90/424/ЕИО се предвижда, че въвеждането на системи за идентификация на животните и обявяване на болести съгласно законодателството за ветеринарните проверки при търговията с живи животни в Общността с цел изграждането на вътрешния пазар може да получава финансова подкрепа от Общността. Поради това следва да се отпусне финансова помощ от страна на Общността с цел обновяване на данните в Системата за обявяване на болестите по животните (ADNS), основаваща се на Решение 2005/176/ЕО на Комисията от 1 март 2005 г. за определяне на кодифицираната форма и кодовете за обявяване на болести по животните съгласно Директива 82/894/ЕИО на Съвета (5), с необходимите технически подобрения.
(10)
В Съобщението относно нова стратегия на Европейския съюз за здравето на животните (2007-2013 г.) се подчертава значението на диалога между гражданите, сдруженията на гражданското общество и институциите на ЕС (в частност Комисията). Поради това е налице необходимост от ефективна комуникационна стратегия с цел популяризиране на въпросите за здравето на животните и на принципите на стратегията за здравето на животните сред заинтересованите страни, организациите и обществото като цяло.
(11)
Съгласно член 19 от Решение 90/424/ЕИО Общността може да предприеме или да подпомогне държавите-членки или международните организации да предприемат необходимите технически и научни мерки за развитието на общностното законодателство във ветеринарната област и за развитието на ветеринарното образование или обучение.
(12)
Световната организация за здравето на животните (OIE) е междуправителствена организация, отговаряща за подобряването на здравето на животните в световен мащаб. Тя е призната от Световната търговска организация (СТО) за референтна организация при определяне на стандарти за международна търговия с животни и животински продукти.
(13)
OIE планира провеждането на международна конференция, посветена на шапа. Посочената конференция ще подкрепи мерките, предвидени в Съобщението относно нова стратегия на Европейския съюз за здравето на животните (2007-2013 г.). Поради това е целесъобразно Общността да окаже съдействие на тази инициатива с оглед подобряване на защитата от това заболяване. На това основание Общността следва да подкрепи посочената инициатива на OIE.
(14)
OIE е в положение на фактически монопол в своята област на дейност, както е посочено в член 168, параграф 1, буква в) от Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (6); поради това за участието на Общността в организирането и осигуряването на домакинство на международна конференция, посветена на шапа, не се изисква покана за предложения.
(15)
Настоящото решение представлява решение за финансиране по смисъла на член 75 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (7) и на член 90 от Регламент (ЕО, Евратом) № 2342/2002.
(16)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
РЕШИ:
Член 1
С настоящото решение се одобрява финансово участие на Общността за провеждането на проучване за целесъобразност на цялостния преглед на законодателството на Общността в областта на хуманното отношение към селскостопанските животни и за включването в законодателството на показатели, свързани с хуманното отношение към селскостопанските животни, в максимален размер от 250 000 EUR.
Член 2
С настоящото решение се одобрява финансово участие на Общността за провеждането на проучване за анализ на въздействието по отношение на хуманното отношение към животните при транспортиране и умъртвяване на отглеждана в развъдници риба в максимален размер от 150 000 EUR.
Член 3
С настоящото решение се одобрява финансово участие на Общността за провеждането на проучване за оценка на политиката на Общността в областта на хуманното отношение към животните в максимален размер от 350 000 EUR.
Член 4
С настоящото решение се одобрява финансово участие на Общността за провеждането на проучване в подкрепа на анализа на въздействието по отношение на общия закон за здравето на животните в максимален размер от 150 000 EUR.
Член 5
С настоящото решение се одобрява финансово участие на Общността за провеждането на проучване за целесъобразност на прегледа на Решение 90/424/ЕИО в максимален размер от 250 000 EUR.
Член 6
С настоящото решение се одобрява финансово участие на Общността за хостинг, администриране и поддръжка на системата TRACES, въведена с Решение 2003/24/ЕО, за следните суми и цели:
а)
600 000 EUR за хостинг;
б)
450 000 EUR за осигуряване на нужната логистична подкрепа в помощ на ползвателите;
в)
400 000 EUR за заплащане за техническото обслужване, необходимо за привеждане на системата в съответствие с постиженията на правното и технологичното развитие;
г)
380 000 EUR за необходимите разработки в областта на обработката на данни;
д)
300 000 EUR за разработване на интерфейса между националните бази данни за идентификация на едрия рогат добитък;
е)
120 000 EUR за закупуване на компютърни лицензи.
Член 7
С настоящото решение се одобрява финансово участие на Общността за обновяването на Системата за обявяване на болестите по животните, основаваща се на разпоредбите на Решение 2005/176/ЕО, в размер на 270 000 EUR.
Член 8
Предоставянето от страна на Комисията на информация за нуждите на компетентните органи и на гражданите, отнасяща се до законодателството на Общността в областта на опазването на здравето на животните и на хуманното отношение към тях, се разрешава за следните суми и цели:
-
1 400 000 EUR за публикации и разпространение на информация и методи на действие в областта на опазването на здравето на животните,
-
150 000 EUR за публикации и разпространение на информация и методи на действие в областта на хуманното отношение към животните.
Член 9
С настоящото решение се одобрява финансово участие на Общността за финансиране на Международната конференция, посветена на шапа, организирана от OIE през 2009 г., в размер на 200 000 EUR, което представлява съфинансиране от страна на Общността, съставляващо максимум 33 % от общите приемливи разходи.
Член 10
Финансовото участие, предвидено в членове 1-9, се финансира по бюджетен ред 17 04 02 01 от бюджета на Европейския съюз за 2009 г.
Изпълнителите на проучванията, предвидени в членове 1, 2, 3 и 4, ще бъдат подбрани въз основа на рамковия договор „Оценка“ позиция 3 (Хранителна верига) на ГД „Здравеопазване и потребители“.
Изпълнителите на проучването, предвидено в член 5, ще бъдат подбрани въз основа на тръжна процедура за целеви договор през последното тримесечие на 2009 г.
Финансовото участие, предвидено в членове 6 и 7, ще бъде предоставено посредством следните рамкови договори на ГД „Информатика“: DI 5370, DI 5711, DI 5712, DI 5716, DI 5717, DI 5719, DI 5720, DI 6350.
Член 11
На OIE ще бъде предоставено споразумение за отпускане на безвъзмездните помощи, предвидени в член 9, без покана за предложения, тъй като OIE е междуправителствената организация, отговаряща за подобряването на здравето на животните в световен мащаб и е в положение на фактически монопол.
Съставено в Брюксел на 20 април 2009 година.